Bandarísk kona var í morgun tekin af lífi fyrir glæp sem hún framdi fyrir sextán árum. Hún er fyrsta konan sem alríkisyfirvöld láta taka af lífi í hartnær sjö áratugi.
Lisa Montgomery, fimmtíu og tveggja ára bandarísk kona, var tekin af lífi í alríkisfangelsi í Terre Haute (Terre Hót) í Indiana í morgun. Montgomery er fyrsta konan í næstum sjö áratugi sem alríkisyfirvöld í Bandaríkjunum láta taka af lífi.
Árið 2004 myrti Montgomery tuttugu og þriggja ára þungaða konu, Bobbie Jo Stinnett, í þeim tilgangi að stela ófæddu barni hennar. Þremur árum síðar var hún dæmd til dauða fyrir glæp sinn. Hæstiréttur Bandaríkjanna veitti heimild fyrir aftökunni í gær. Daginn áður hafði alríkisdómari veitt frest til að meta andlegt ástand hennar, en lögmenn Montgomery höfðu reynt að fá aftökunni afstýrt. Þeir sögðu að þótt ekki væri hægt að neita alvarleika glæpsins væri andleg heilsa hennar það slæm að hún skyldi ekki rökstuðninginn fyrir aftökunni. Aftökur hófust að nýju í Bandaríkjunum í sumar eftir sautján ára hlé, en Donald Trump, fráfarandi forseti, er fylgjandi dauðarefsingu. Tíu hafa verið teknir af lífi í fangelsinu í Terre Haute síðan í sumar. Auk Montgomery átti að taka tvo menn þar af lífi í þessari viku, en þeim aftökum var frestað í gær þar sem báðir höfðu greinst með COVID-19. Í fyrradag boðaði Demókratinn og öldungadeildarþingmaðurinn Dick Durbin að hann ætlaði að leggja fram frumvarp um að binda enda á aftökur á vegum alríkisyfirvalda í Bandaríkjunum.
Bandarísk kona var í morgun tekin af lífi fyrir glæp sem hún framdi fyrir sextán árum. Hún er fyrsta konan sem alríkisyfirvöld láta taka af lífi, í hartnær sjö áratugi.